Onder haar hempie is die groeisel wat met haar geboorte so groot soos ’n eetbord was nou veel kleiner. Jacques wys op sy selfoon ’n homp van sowat 1 kg wat in 2015 uit die groeisel gesny is. Met haar geboorte was haar linkerhand ook baie groter as die regterhand.
Sy het die eerste drie weke gesukkel om asem te kry weens ’n knop wat haar lugweg versper het, maar het dié probleem gou ontgroei.
In Mei 2016 het Nicela (toe 2) ’n operasie van drie uur lank aan vier vingers ondergaan om hulle kleiner te maak sodat hulle meer soos dié aan die regterhand sou lyk.
’n Vrou in Amerika wat op Facebook daarvan gelees het, het medisinale heuningsalf gestuur om die vingers te help genees.
Sy gaan na ’n Engelse privaat skool waar die klasse klein is en sy nie so maklik sal seerkry nie, reken haar ouers. Sy is met nog ’n mediese toestand, plagiosefalie, oftewel skeefhoofdigheid, gebore.
“Ons verwag sy sal die res van haar lewe plastiese chirurgie moet ondergaan,” vertel Madelaine. Hul mediese skema dek nie operasies wat as kosmeties beskou word nie; daarom het hulle ’n fonds gestig om hulle die mediese koste te help dek.
Voor die einde van die jaar sal Frank en sy span ’n operasie aan Nicela se bors uitvoer waar weefsel voorheen weggesny is om te probeer verseker dat sy as tiener normaal sal ontwikkel.
’n Deel van ’n gewas oor haar ribbes aan die regterkant moet ook nog weggesny word, en daar moet weer aan die vingers aan haar linkerhand gewerk word.
“Sy is ’n sterk meisie,” spog Jacques met sy dogter. Maar die sonderlinge keer dat sy wel oor ’n eina huil, bars die taai polisieman sommer self in trane uit.